'n Kreatiwiteitsfees | Maroela Media
Dis Saterdagoggend. Soos enige ander somer-Saterdagoggend, reeds vroeg warm, sodat die kraaie gaap. En tog is hierdie Saterdagoggend ook nie heeltemal soos enige ander Saterdagoggend nie, want onder 'n groot afdak word gewerskaf en gereed gemaak. Tafels word reggeskuif. 'n Fees van kleur word met trots aangedra en uitgestal: oorgetrekte hangers, wasgoedpennetjiesakkies, vatlappies, kershouers, teddiebere, eetgoed, drinkgoed en nog vele meer. Vandag is vlooimarkdag!
So, wat daarvan? Daar is honderde (dalk selfs duisende) vlooimarkte regoor Suid-Afrika hierdie tyd van die jaar! Wat maak hierdie een dan so anders?
Kom ons zoem 'n bietjie in op die toneel: Bokant die afdak toring die vier verdiepings van die afgeleefde woonstelblok uit. Teen die linkermuur poog 'n paar swartsakke en 'n bietjie Jik om die drein, wat maar net nie wil ophou oorloop nie, weg te steek. Oral teen die mure staan verveelde tieners se lewensfilosofieë uitgegraffiti. Nee, hierdie is nie sommer enige vlooimark nie. Dis 'n vlooimark wat met trots aangebied word deur mense uit 'n gemeenskap wat tot nou toe gebrandmerk is: werkloos, arm, barmhartigheidsgevalle… Die gaste: lede van 'n gemeente in Pretoria wat met groot genot hul kers-inkopies kom doen of sommer net saamkuier om 'n koppie koffie en 'n heerlike wrap wat by die teetuin aangebied word.
Hierdie vlooimark het ongeveer twee weke gelede plaasgevind ter viering van die mens se kreatiwiteit as beeld van die kreatiewe Skepper van alle dinge. Ja, ook arm mense het as beelddraers van God iets van Sy kreatiwiteit geërf en dit het ek tydens die aanloop van die vlooimark tot oorlopens toe beleef. Dit was vir my heerlik om te sien hoe die mense telkemale met hul handewerk kom spog, hul glimlagte groter word, hul oë begin saamlag, hul gesprekke voor en ná Bybelstudiegeleenthede begin draai om die uitruil van idees en patrone (in teenstelling met die hospitaalgesprekke van vroeër).
Ons gaan 'n feestyd in wat gekenmerk word deur welwillendheid en barmhartigheid. 'n Tyd waarin duisende kospakkies deur mense met goeie bedoelings in tradisioneel arm gebiede afgelaai word. Ek wil elkeen wat hierdie feestyd kospakkies iewers wil aflaai, uitdaag: los die kospakkies, gaan kyk elkeen wat 'n kospakkie by jou sou ontvang in die oë en vra vir hom: "Wat kan jy doen? Watter talente het God vir jou gegee?" Hou 'n vlooimark waar jou organisasie/gemeentelede hierdie produkte van trotse mense kan koop – selfs is dit dan nodig dat jy die materiaal verskaf. Ek belowe jou: op hierdie manier gaan jy aan 'voorheen barmhartigheidsgevalle' veel meer gee as net 'n vol maag in die Kerstyd. Jy gaan aan hulle 'n nuwe gevoel van menswaardigheid gee, 'n wete van wie hulle as beelddraers van God is (en kan wees), 'n nuwe vonkel in hul oë wat weer die wêreld in die oë sal kan kyk. En jy sal beslis ook 'n baie ryker mens uit die ervaring uitstap.
armoede hoop kreatiwiteit
[Video] Franse pa skryf hartroerend ná vrou se dood in Parys-aanval
Het ons God verloën?
Luise · 4 jaar gelede
Dankiev ir die deel hiervan. Dis waardevol. Wens ek kon dit meemaak. Mag hulle pogings van krag tot krag gaan!